FI Euroopan unionin virallinen lehti L 7/1

KOMISSION ASETUS (EU) N:o 17/2010,

annettu 8 päivänä tammikuuta 2010,

asetuksen (EY) N:o 690/2008 muuttamisesta siltä osin kuin on kyse Italiassa sijaitsevan Venetsian maakunnan tunnustamisesta suojelluksi alueeksi Erwinia amylovora (Burr.) Winsl. et al. -organismin osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 2 artiklan 1 kohdan h alakohdan,

sekä katsoo seuraavaa:

(1) Kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi 4 päivänä heinäkuuta 2008 annetulla komission asetuksella (EY) N:o 690/2008 (2) tunnustetaan tietyt jäsenvaltiot tai tietyt jäsenvaltioiden alueet suojelluiksi alueiksi tiettyjen haitallisten organismien osalta.

(2) Tietyt Italiassa sijaitsevan Veneton alueen osat tunnustettiin asetuksella (EY) N:o 690/2008 suojelluksi alueeksi Erwinia amylovora (Burr.) Winsl. et al. -organismin osalta 31 päivään maaliskuuta 2010.

(3) Komissio teki Italiaan 31 päivästä elokuuta 11 päivään syyskuuta 2009 ulottuneella tarkastusmatkallaan havaintoja kyseisen haitallisen organismin esiintymisestä tietyissä Veneton alueen osissa, minkä seurauksena Italia ilmoitti komissiolle 23 päivänä lokakuuta 2009 sen viimeisimmän tutkimuksen tulokset, joka toteutettiin Veneton alueella syyskuussa ja lokakuussa 2009 kyseisen haitallisen organismin esiintymisen selvittämiseksi. Tämän tutkimuksen tulokset osoittavat, että Venetsian maakunnassa on 14 paikkaa, joissa kyseistä haitallista organismia on esiintynyt vähintään viimeisen kolmen vuoden ajan huolimatta Italian viranomaisten toteuttamista hävittämistoimenpiteistä. Kyseiset toimenpiteet ovat näin olleet osoittautuneet tehottomiksi.

(4) Viimeisimmistä tutkimustuloksista keskusteltiin pysyvän kasvinsuojelukomitean kokouksessa 19 ja 20 päivänä lokakuuta 2009. Päätelmänä oli, että Erwinia amylovora (Burr.) Winsl. et al. -organismia on katsottava esiintyvän Venetsian maakunnassa. Kyseistä maakuntaa ei siksi pitäisi enää tunnustaa kyseisen haitallisen organismin osalta suojelluksi alueeksi.

(5) Sen vuoksi asetusta (EY) N:o 690/2008 olisi muutettava.

(6) Tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EY) N:o 690/2008 liitteessä I olevan b otsikon 2 kohdan toisessa sarakkeessa toinen luetelmakohta seuraavasti:

”— ja, 31 päivään maaliskuuta 2010, Irlanti, Italia (Puglia, Emilia-Romagna (Parman ja Piacenzan maakunnat), Lombardia (lukuun ottamatta Mantuan maakuntaa), Veneto (lukuun ottamatta Rovigon ja Venetsian maakuntia, Castelbaldon, Barbonan, Piacenza d’Adigen, Vescovanan, S. Urbanon, Boara Pisanin kuntia, Masin kuntaa Padovan maakunnassa ja A4-valtatiestä etelään sijaitsevaa aluetta Veronan maakunnassa), Liettua, Slovenia (lukuun ottamatta Gorenjskan, Koroškan, Mariborin ja Notranjskan alueita), Slovakia (lukuun ottamatta seuraavia kuntia: Blahová, Horné Mýto ja Okoč (Dunajská Stredan piirikunta), Hronovce ja Hronské Kľačany (Levicen piirikunta), Málinec (Poltárin piirikunta), Hrhov (Rožňavan piirikunta), Veľké Ripňany (Topoľčanyn piirikunta), Kazimír, Luhyňa, Malý Horeš, Svätuše ja Zatín (Trebišovin piirikunta)”.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä tammikuuta 2010. Komission puolesta José Manuel BARROSO Puheenjohtaja

(1) EYVL L 169, 10.7.2000, s. 1.

(2) EUVL L 193, 22.7.2008, s. 1.